Document ID: 32010R0094

ΚΑΝΟΝΙΣΜΌΣ (ΕΕ) αριθ. 94/2010 ΤΗΣ ΕΠΙΤΡΟΠΉΣ
της 3ης Φεβρουαρίου 2010
για τον καθορισμό συμπληρωματικού ποσοτικού ορίου όσον αφορά τις εξαγωγές ζάχαρης εκτός ποσόστωσης για την περίοδο εμπορίας 2009/10
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 61 πρώτο εδάφιο στοιχείο δ), σε συνδυασμό με το άρθρο 4,
Εκτιμώντας τα ακόλουθα:
(1)
Σύμφωνα με το άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007, η ζάχαρη ή η ισογλυκόζη που παράγεται καθ’ υπέρβαση της ποσόστωσης που αναφέρεται στο άρθρο 56 του εν λόγω κανονισμού μπορεί να εξαχθεί μόνο εντός του ποσοτικού ορίου που καθορίζεται από την Επιτροπή, τηρουμένων των δεσμεύσεων που απορρέουν από τις διεθνείς συμφωνίες που συνάπτονται από την Ένωση.
(2)
Οι λεπτομερείς κανόνες εφαρμογής για τις εξαγωγές εκτός ποσόστωσης, ιδίως όσον αφορά την έκδοση των πιστοποιητικών εξαγωγής, καθορίζονται στον κανονισμό (ΕΚ) αριθ. 951/2006 της Επιτροπής (2). Ωστόσο, πρέπει να καθοριστεί το ποσοτικό όριο για κάθε περίοδο εμπορίας, λαμβανομένων υπόψη των ενδεχόμενων δυνατοτήτων στις αγορές εξαγωγής.
(3)
Για την περίοδο εμπορίας 2009/10, ο κανονισμός (ΕΚ) αριθ. 274/2009 της Επιτροπής (3) καθόρισε το ποσοτικό όριο για τις εξαγωγές ζάχαρης εκτός ποσόστωσης σε 1 350 000 τόνους. Οι αιτήσεις πιστοποιητικών εξαγωγής γρήγορα υπερέβησαν το όριο αυτό. Ο κανονισμός (ΕΚ) αριθ. 1106/2009 της Επιτροπής (4) καθόρισε το ποσοστό αποδοχής για την έκδοση πιστοποιητικών εξαγωγής και ανέστειλε την υποβολή των αιτήσεων πιστοποιητικών εξαγωγής για τη ζάχαρη εκτός ποσόστωσης. Τη χρονική στιγμή κατά την οποία καθορίστηκε το όριο των 1 350 000 τόνων, οι οικονομικές συνθήκες ήταν τέτοιες ώστε δεν ήταν δυνατό να αποκλειστεί ότι οι εξαγωγές ζάχαρης εκτός ποσόστωσης ενδέχεται να θεωρηθεί ότι επιδοτούνται διότι το μέσο κόστος παραγωγής ζάχαρης στην Ένωση θα μπορούσε να υπερβεί την τιμή πώλησης ζάχαρης εκτός ποσόστωσης στην αγορά εξαγωγής. Υπό τις συνθήκες αυτές, δεν ήταν, συνεπώς, δυνατό να αυξηθούν οι ποσότητες ζάχαρης εκτός ποσόστωσης προς εξαγωγή πέραν των ορίων που απορρέουν από τις ανωτέρω διεθνείς δεσμεύσεις της Ένωσης.
(4)
Από τις αρχές του 2009, οι παγκόσμιες οικονομικές συνθήκες άλλαξαν σημαντικά στον τομέα της ζάχαρης. Στις αρχές Ιανουαρίου 2010, οι τιμές στην παγκόσμια αγορά για τη λευκή ζάχαρη υπερδιπλασιάστηκαν και ανήλθαν περίπου σε 500 ευρώ ανά τόνο στην προθεσμιακή αγορά βασικών εμπορευμάτων του Λονδίνου. Ταυτόχρονα, οι τιμές στην αγορά ζάχαρης της Ένωσης μειώθηκαν σύμφωνα με τη θεσμική τιμή αναφοράς.
(5)
Υπό τις παρούσες οικονομικές συνθήκες, το μέσο κόστος παραγωγής ζαχαρότευτλων στην Ένωση είναι χαμηλότερο από την τιμή πώλησης ζαχαρότευτλων εκτός ποσόστωσης. Επιπλέον, η τιμή πώλησης της ζάχαρης εκτός ποσόστωσης στην παγκόσμια αγορά είναι υψηλότερη από το μέσο κόστος παραγωγής ζάχαρης στην Ένωση. Ως εκ τούτου, όσο επικρατούν οι συνθήκες αυτές, οι εξαγωγές ζάχαρης εκτός ποσόστωσης δεν μπορεί να θεωρηθεί ότι επιδοτούνται Συνεπώς, οι εξαγωγές καθ’ υπέρβαση των δεσμεύσεων της Ένωσης όσον αφορά τις επιδοτήσεις στις εξαγωγές μπορούν να πραγματοποιηθούν χωρίς παραβίαση των υποχρεώσεων που απορρέουν από την ιδιότητά της ως μέλους στον Παγκόσμιο Οργανισμό Εμπορίου.
(6)
Σύμφωνα με τις πιο πρόσφατες πληροφορίες, είναι σίγουρο ότι λόγω των εξαιρετικά ευνοϊκών καιρικών συνθηκών το 2009, θα παραχθούν μεγάλες ποσότητες ζάχαρης εκτός ποσόστωσης στην Ένωση. Η ποσότητα αυτή εκτιμάται επί του παρόντος σε περίπου 4 100 000 τόνους. Λαμβανομένων υπόψη όλων των ενδεχόμενων αγορών για τη ζάχαρη αυτή, ιδίως τη ζήτηση βιομηχανικής ζάχαρης από τη χημική βιομηχανία, εκτιμάται ότι τουλάχιστον 500 000 τόνοι θα παραμείνουν διαθέσιμοι για εξαγωγές.
(7)
Λαμβανομένων υπόψη των προβλεπόμενων πλεονασμάτων στην Ένωση κατά την περίοδο εμπορίας 2009/10 και των εξαιρετικά υψηλών τιμών στην παγκόσμια αγορά λόγω της ιδιαίτερα δύσκολης κατάστασης εφοδιασμού κατά την τρέχουσα περίοδο, είναι προτιμότερο να εξαχθεί το υπόλοιπο πλεόνασμα ζάχαρης της Ένωσης αντί να μεταφερθεί στην επόμενη περίοδο εμπορίας. Ο καθορισμός συμπληρωματικού ποσοτικού ορίου για την περίοδο εμπορίας 2009/10 θα επιτρέψει στους παραγωγούς ζάχαρης και στους καλλιεργητές τεύτλων της Ένωσης να επωφεληθούν από τις τρέχουσες ευνοϊκές δυνατότητες εξαγωγής. Ως εκ τούτου, πρέπει να καθοριστεί συμπληρωματικό ποσοτικό όριο.
(8)
Επί του παρόντος εκτιμάται ότι οι τιμές της ζάχαρης στην παγκόσμια αγορά μπορεί να αρχίσουν να μειώνονται από το δεύτερο εξάμηνο του 2010. Για να εξασφαλιστεί ότι οι συμπληρωματικές εξαγωγές ζάχαρης εκτός ποσόστωσης δεν επηρεάζουν τις δεσμεύσεις της Ένωσης όσον αφορά τις επιδοτήσεις, κρίνεται σκόπιμο να περιοριστεί η υποβολή αιτήσεων πιστοποιητικών εξαγωγής έως τις 30 Ιουνίου 2010 και να μειωθεί η διάρκεια ισχύος των πιστοποιητικών εξαγωγής σε έναν μήνα.
(9)
Οι εξαγωγές ζάχαρης της Ένωσης προς ορισμένους κοντινούς προορισμούς και προς τρίτες χώρες που χορηγούν προτιμησιακή μεταχείριση κατά την εισαγωγή στα προϊόντα της ΕΕ βρίσκονται, επί του παρόντος, σε ιδιαίτερα ευνοϊκή ανταγωνιστική θέση. Λαμβάνοντας υπόψη την έλλειψη των κατάλληλων μέσων αμοιβαίας συνδρομής για την καταπολέμηση των παρατυπιών και προκειμένου να ελαχιστοποιηθεί ο κίνδυνος απάτης και να αποφευχθεί οποιαδήποτε κατάχρηση λόγω ενδεχόμενης επανεισαγωγής ή επανακυκλοφορίας στην Ένωση της ζάχαρης εκτός ποσόστωσης, πρέπει να αποκλεισθούν ορισμένοι κοντινοί προορισμοί από τους επιλέξιμους προορισμούς.
(10)
Η διαχειριστική επιτροπή για την κοινή οργάνωση των γεωργικών αγορών δεν εξέδωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καθορισμός συμπληρωματικού ποσοτικού ορίου για τις εξαγωγές ζάχαρης εκτός ποσόστωσης
1. Με την επιφύλαξη των κανονισμών (ΕΚ) αριθ. 274/2009 και (ΕΚ) αριθ. 1106/2009, μπορεί να εξαχθεί χωρίς επιστροφή συμπληρωματική ποσότητα 500 000 τόνων λευκής ζάχαρης εκτός ποσόστωσης του κωδικού ΣΟ 1701 99 για την περίοδο εμπορίας 2009/10.
2. Οι εξαγωγές εντός του ποσοτικού ορίου που καθορίζεται στην παράγραφο 1 επιτρέπονται για όλους τους προορισμούς εκτός από:
α)
τις τρίτες χώρες: Ανδόρα, Λιχτενστάιν, Αγία Έδρα (Κράτος του Βατικανού), Άγιος Μαρίνος, Κροατία, Βοσνία-Ερζεγοβίνη, Σερβία (5), Μαυροβούνιο, Αλβανία και πρώην Γιουγκοσλαβική Δημοκρατία της Μακεδονίας1
β)
τα εδάφη των κρατών μελών που δεν αποτελούν τμήμα του τελωνειακού εδάφους της Ένωσης: Νήσοι Φερόες, Γροιλανδία, Ελιγολάνδη, Θέουτα, Μελίλια, δήμοι Livigno και Campione d’Italia, και οι περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί ουσιαστικό έλεγχο·
γ)
τα ευρωπαϊκά εδάφη για τις εξωτερικές σχέσεις των οποίων είναι υπεύθυνο ένα κράτος μέλος που δεν αποτελεί τμήμα του τελωνειακού εδάφους της Ένωσης: Γιβραλτάρ.
Άρθρο 2
Διάρκεια ισχύος των πιστοποιητικών εξαγωγής
Κατά παρέκκλιση του άρθρου 5 του κανονισμού (ΕΚ) αριθ. 951/2006, τα πιστοποιητικά εξαγωγής που εκδίδονται στο πλαίσιο του συμπληρωματικού ποσοτικού ορίου που αναφέρεται στο άρθρο 1 παράγραφος 1 ισχύουν για 30 ημέρες.
Άρθρο 3
Αναστολή της έκδοσης πιστοποιητικών εξαγωγής
Εφαρμόζονται αναλόγως τα άρθρα 7ε και 9 του κανονισμού (ΕΚ) αριθ. 951/2006.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Η ισχύς του λήγει στις 30 Ιουνίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 2010.

Labels: 3
17